ועדת העבודה, הרווחה והבריאות, כנסת 18, פרוטוקול מספר 285, 2010-05-17 12:00

חיים כץ: בוקר טוב.

חיים כץ: ד' בסיוון התש"ע, ה-17 במאי 2010, אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תיקון מס' 6 לתקנון האחיד של קרנות הפנסיה הוותיקות שבהסדר.

חיים כץ: אני מקדם בברכה את עודד שריג שהגיע פעם שנייה לדיון בוועדה.

חיים כץ: בהמשך לדיון שהתקיים ב-12 במאי 2010 וכל ההצעות שהגשנו, הייתי רוצה לשאול אותך אם אתה מוכן לקבל את בקשת הוועדה.

עודד שריג: בוקר טוב.

עודד שריג: בהמשך לבקשה נפגשנו במשרד האוצר עם כל הנציגים הרלוונטיים ודנו בעניין.

עודד שריג: הגענו למסקנה שזה לא יהיה נכון מבחינתנו לא לדרוש איזון ולכן אנחנו מצטערים, אבל עדיין אנחנו רוצים את האיזון.

חיים כץ: בסדר.

חיים כץ: כפי שעלה מדיוני הוועדה עד כה, בישיבת הוועדה בשבוע שעבר, ב-12 במאי, וכן בישיבות שקיימתי עם בכירים במשרד האוצר, משרד האוצר שולל על הסף אפשרות שהמדינה תממן את עלות השוואת הזכויות מבלי להתייחס לאפשרות של מימון חלקי בלבד על פי האפשרויות שהוצעו על ידי הוועדה.

חיים כץ: האוצר אף שלל את האפשרות לדחות את מועד הפעלת מנגנון האיזון האקטוארי באמצעות הקביעה כי האיזון האקטוארי יתבצע רק אם ייווצר גירעון של 3.6 אחוזים במקום 3 אחוזים למשך שלוש שנים רצופות ו-5.6 אחוזים במקום 5 אחוזים במשך שנה.

חיים כץ: יש להדגיש כי אפשרות זאת תואמת את עמדתו העקרונית של האוצר לפיה לא תידרש המדינה לממן את הקרנות מעבר למימון שנעשה בעבר.

חיים כץ: מנגד, ההצעה הזו עולה בקנה אחד עם עמדת הוועדה לפיה עלות השוואת הזכויות שעלותן מוערכת ב-0.6 אחוז/1.

חיים כץ: 7 מיליארד שקלים בפריסה של עשרות שנים תנוטרל במסגרת מנגנון האיזון האקטוארי.

חיים כץ: מתשובת האוצר ניתן להבין כי האוצר כלל לא שקל ברצינות את הצעות הוועדה, דבר המעיד על חוסר הרצינות בו הוא נוקט לאורך כל הדרך.

חיים כץ: אני מבקש להזכיר כי דחיית האפשרות שהמדינה תממן בצורה כלשהי את השוואת הזכויות מתעלמת שוב מן העובדה שהממשלה בעצמה ביטלה את החוק שחייב את השוואת זכויות אלמן/אלמנה באותו חוק הסדרים בו היא יצרה את הסדר המימון ואפשרה את שליטת התקנון האחיד בזכויות העמיתים, תקנון בו הממונה השאיר על כנו את ההוראה המפלה.

חיים כץ: הממשלה חייבת לשאת באחריות לפעולה המכוונת שהיא נקטה בה ובוודאי שהיא איננה יכולה לטעון שהמימון שהעמידה בזמנו לטובת הקרנות יכלול גם את השוואת הזכויות, כאשר היא עצמה אפשרה את האפליה באותו חוק ממש.

חיים כץ: אציין כי הצעת הוועדה בדבר מימון חלקי של העלויות לא הייתה הצעה תקדימית, שכן היו דברים מעולם.

חיים כץ: בעקבות הסכם בין הממשלה לבין ההסתדרות משנת 2004 להכנסת שינויים שונים בהסדר לגבי הקרנות הוותיקות, חוקק תיקון מספר 12 לחוק הפיקוח על עסקי ביטוח והממשלה נשאה במלוא הגירעון הנוסף שיצרו השינויים עליהם הוסכם באופן שבסעיף 78יד לחוק, במקום השתתפות המדינה בסך 73 מיליארד שקלים, הועמדה השתתפות המדינה על סך של 78 מיליארד שקלים.

חיים כץ: כמו כן, שלילה מוחלטת של האופציה בדבר מימון ממשלתי אינה עולה בקנה אחד עם העובדה שאפשרות זו הובאה כאופציה אפשרית בפסק הדין של השופטת חיות בבג"ץ אלחנתי.

חיים כץ: המסקנה העולה היא שהאוצר לא התמודד עם הצעות הוועדה ולא ניסה להציע כל פתרון ביניים אחר מטעמו אלא מבקש לכפות את הצעתו המקורית, בניגוד לעמדת הוועדה.

חיים כץ: אני קורא שוב לאוצר להסכים להצעת הוועדה כפי שהובעה בישיבה הקודמת, לפיה האיזון האקטוארי ייעשה במצב של גירעון של 3.6 אחוזים במקום 3 אחוזים במשך שלוש שנים, או גירעון של 5.6 אחוזים במקום 5 אחוזים למשך שנה אחת.

חיים כץ: ההצעה אינה מטילה עלות כלשהי על המדינה.

חיים כץ: אתה בטח לא מסכים לזה.

עודד שריג: לא מסכים.

חיים כץ: בהיעדר היענות לפנייתנו החוזרת, לא נותרת לי ברירה אלא להעמיד להצבעה את האפשרות היחידה שהאוצר העמיד והיא מונחת לפנינו.

חיים כץ: אני מעלה להצבעה את הצעת האוצר לגבי התקנון האחיד.

חיים כץ: מי נגד הצעת האוצר?

חיים כץ: ה צ ב ע ה נגד – 5 חמישה חברי כנסת הצביעו נגד ואלה כל חברי הכנסת שנוכחים כאן.

חיים כץ: תודה רבה לכם.

חיים כץ: הישיבה נעולה.